Şarlotta Gensbur

**Şarlotta Lüsi Gensbur** (; ) — Böyük Britaniya — Fransa aktrisası və müğənnisi.

## Həyatı
Şarlotta Gensbur 21 iyul 1971-ci ildə Londonda anadan olmuşdur. O, müğənni, rejissor və aktyor Serj Gensbur və müğənni-aktrisa olan Ceyn Birkinin ailəsində doğulmuşdu. İsveçrədəki *Beau Soleil* özəl məktəbində təhsil almışdır.

## Yaradıcılığı

### Kino
Şarlotta Gensbur aktyorluq fəaliyyətinə 1984-cü ildə 13 yaşında çəkildiyi "Sözlər və musiqi" filmilə başlayıb. Bu filmdə o, Katrin Denövün qəhrəmanının qızını ifa edirdi. Karyerasına yeni başlayan aktrisa artıq 2 ildən sonra Klod Millerin "Ədəbsiz qız" filmindəki roluna görə "Sezar" mükafatına layiq görüldü. Şarlotta "Sement bağ" filmindən sonra 1990-cı illərdə beynəlxalq uğur əldə etdi. Bu film valideynlərinin ölümündən sonra bacı və qardaşın dramatik hekayəsindən bəhs edirdi.

2000-ci ildə Gensbur "Milad piroqu" filmindəki roluna görə artıq ən yaxşı aktrisa nominasiyasında "Sezar" mükafatına layiq görülür. Bundan sonra iki dəfə bu mükafata namizəd olmuşdur. 2001-ci ildə Şarlotta Gensbur Kann kinofestivalının münsiflər heyətinin üzvü olmuşdur. 2006-cı ildə tamaşaçılar onu "Lemminq" psixoloji dramında Benedikta rolunda izlədilər. Bundan başqa 2006-cı ilin payızında Mişel Qondrinin uzun müddət gözlənilən "Yuxu elmi" filmi dünya ekranlarına çıxır. Bu filmdə Gensbur Meksika aktyoru Qael Qarsiya Bernalla birlikdə çəkilmişdi.

### Musiqi
Şarlotta Gensbur müğənni kimi də fəaliyyət göstərir. Onun vokal debütü 1983-cü ildə atası ilə birgə ifa etdiyi Lemon Incest dueti olur. Bundan sonra Gensbur öz iştirakı ilə çəkilən bir neçə filmə mahnı yazmışdır. Bu mahnıları "Əbədi Şarlotta", "Sevgi və s.", "Biri gedir, o biri qalır" filmlərində eşitmək olar. Onun hətta bir neçə solo albomu da işıq üzü görmüşdür: *Charlotte for Ever* (1986), *5:55* (2006), *IRM* (2009) və *Stage Whisper* (2012).

Ekranda özünə baxmağı və səsinə qulaq asmağı sevməsə də, kino və musiqi sahəsində bir çox nailiyyətləri var.

## Şəxsi həyatı
1990-cı illərdən etibarən Şarlotta aktyor və rejissor İvan Attalla vətəndaş nikahındadır. Cütlüyün Ben Attal, Elis Attal və Co Attal adlı üç övladı var. Onlar ailəvi Parisdə yaşayırlar.

## Səhhəti ilə bağlı problemlər
Aktrisa 2007-ci ilin yayında ABŞ-da beyindaxili qanaxmaya məruz qalmışdır. Həmin ilin 5 sentyabrında o, Paris xəstəxanalarının birində uğurlu beyin əməliyyatı keçirmişdir.

## Filmoqrafiya
# Sözlər və musiqi (1984) / Paroles et Musique
# Ədəbsiz qız (1985) / L’Effrontée
# Əbədi Şarlotta (1986) / Charlotte For Ever
# Təşəkkür, həyat (1991) / Merci la vie
# Sement bağ (1992) / The Cement Garden
# Aşiq (1992) / Amoureuse
# Ceyn Eyr (film, 1996) / Jane Eyre
# Sevgi və s. (1996) / Love etc.
# Milad piroqu (1999) / La Bûche
# Səfillər (2000) / Les misérables
# Feliks və Lola (2001) / Felix et lola
# Mənim arvadım aktrisadır (2001) / Ma femme est une actrice
# 21 qram (2003) / 21 Grams
# Lemminq (2005) / Lemming
# Biri gedir, o biri qalır (2005) / L’un reste, l’autre part
# Yuxu elmi (2006) / La Science des Rêves
# Subay qalaraq necə evlənməli? (2006) / Prête-moi ta main
# Mən orada yoxam (2007) / I’m Not There
# Antixrist (film, 2009) / Antichrist
# Ağac (2010) / The Tree
# Melanxoliya (2011) / Melancholia
# Narahat etməyin (2012) / Do Not Disturb
# Nimfoman (2013) / Nymphomaniac
# Ceki qadınlar məmləkətində (2014) / Jacky au royaume des filles
# Samba (2014) / Samba
# Hər şey yaxşı olacaq (2015) / Every Thing Will Be Fine
# Müstəqillik günü: Dirçəliş (2016) / Independence Day: Resurgence

## Diskoqrafiya
* Charlotte for Ever (1986)
* 5:55 (2006)
* IRM (2009)
* Stage Whisper (2012)

## İstinadlar

## Xarici keçidlər
*